### NN 144/2025 (28.11.2025.), Odluka o porezima Općine Sveti Ilija

Općina Sveti Ilija

2162

Na temelju članka 42. stavka 1. Zakona o lokalnim porezima (»Narodne novine« broj 115/16, 101/17, 114/22, 114/23, 152/24), članka 35. Zakon o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19) i članka 30. Statuta Općine Sveti Ilija (»Službeni vjesnik Varaždinske županije«, broj 25/13, 48/13 i 11/17), Općinsko vijeće Općine Sveti Ilija na 4. sjednici održanoj 11. studenoga 2025. godine donosi

ODLUKU

O POREZIMA OPĆINE SVETI ILIJA

I. OPĆE ODREDBE

Članak 1.

Ovom se Odlukom utvrđuju vrste poreza Općine Sveti Ilija, obveznici plaćanja, porezna stopa i osnovica, stope i visine poreza, drugi odgovarajući elementi za njihov obračun te način obračuna i način plaćanja poreza u skladu sa Zakonom o lokalnim porezima (»Narodne novine« broj 115/16, 101/17, 114/22, 114/23, 152/24).

II. VRSTE POREZA

Članak 2.

Porezi Općine Sveti Ilija su:

1. porez na potrošnju,

2. porez na nekretnine,

3. porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Sveti Ilija.

Članak 4.

Obveznik poreza na potrošnju iz članka 3. ove Odluke je fizička i pravna osoba koja pruža ugostiteljske usluge na području Općine Sveti Ilija.

Članak 5.

Osnovica poreza na potrošnju iz članka 3. Ove Odluke je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 6.

Porez na potrošnju plaća se po stopi od 3 %.

Porez na potrošnju prihod je Proračuna Općine Sveti Ilija na čijem području je obavljena prodaja pića.

Utvrđenu obavezu poreza na potrošnju porezni obveznik, za razdoblje od prvog do posljednjeg dana u mjesecu, iskazuje na Obrascu PP-MI-PO do 20. u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni.

Članak 7.

Poslove u vezi s utvrđivanjem i naplatom poreza na potrošnju za Općinu Sveti Ilija obavlja Porezna uprava čijoj se nadležnoj Ispostavi predaje citirani Obrazac iz stavka 3. ovog članka.

2. Porez na nekretnine

Članak 8.

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez, a koje se nalaze na području Općine Sveti Ilija.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Porez na nekretnine plaća se u visini od 1,50 eura/m² korisne površine nekretnine.

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine.

Članak 9.

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Radi dokazivanja da se radi o nekretnini koja služi za stalno stanovanje, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

U slučaju iz stavka 1. točke 7. ovoga članka stambena namjena nekretnine u smislu ovoga Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine.

3. Porez na korištenje javnih površina

Članak 10.

Porez na korištenje javne površine plaćaju pravne i fizičke osobe koje koriste javnu površinu.

Javnim površinama u smislu ove Odluke smatraju se javne površine definirane odgovarajućim zakonskim odredbama te utvrđene Odlukom o komunalnom redu.

Članak 11.

Javne površine mogu se dati na korištenje za postavu ljetnih terasa, kioska ili drugih objekata kroz određeno vrijeme.

Za korištenje javnih površina iz prethodnog stavka u trajanju dužem od 30 dana zaključuje se ugovor o zakupu između Općine Sveti Ilija i korisnika u kojem se određuju uvjeti korištenja površina i visina poreza te rok uplate. Za korištenje javnih površina iz prethodnog stavka u trajanju kraćem od 30 dana Jedinstveni upravni odjel Općine Sveti Ilija izdaje rješenje u kojem su određeni uvjeti korištenja površina i visina poreza te rok uplate.

Korištenje javnih površina do 30 dana odobrava Jedinstveni upravni odjel, a u trajanju duljem od 30 dana, općinski načelnik.

Članak 12.

Na korištenje javnih površina plaća se porez na svaki m² površine po danu u iznosu od 1,00 €.

Za pokretnu prodaju putem vozila na javnim površinama plaća se porez u paušalnom iznosu od 180,00 € godišnje ili 15,00 € mjesečno.

Od obveze plaćanja poreza na korištenje javne površine oslobođene su neprofitne udruge građana, te prodaja poljoprivrednih proizvoda uz obaveznu prethodnu najavu Jedinstvenom upravnom odjelu Općine Sveti Ilija.

Članak 13.

Porez na korištenje javne površine obveznik je dužan platiti prije izdavanja rješenja kojim se odobrava korištenje javne površine, a koje izdaje Jedinstveni upravni odjel Općine Sveti Ilija.

Članak 14.

Iznimno od odredaba članka 13. ove Odluke, općinski načelnik može odobriti privremenu uporabu javne površine i osloboditi obveznika plaćanja poreza na korištenje javne površine, u svrhu održavanja akcije zaštite okoliša, humanitarne, kulturne, sportske i druge akcije od interesa za Općinu Sveti Ilija, te za manifestacije za koje je Općina organizator i pokrovitelj.

III. PROVEDBENE ODREDBE

Članak 15.

Poslove utvrđivanja, evidentiranja, nadzora, naplate i ovrhe naplate poreza na potrošnju i poreza na nekretnine, u ime i za račun Općine Sveti Ilija obavlja Porezna uprava, Područni ured Varaždin, Ispostava Varaždin.

Porezna uprava, Područni ured Varaždin, Ispostava Varaždin dužna je do 15. u tekućem mjesecu za prethodni mjesec Općini Sveti Ilija dostavljati zbirno izvješće o utvrđenim i naplaćenim porezima te pokrenutim postupcima i mjerama radi naplate poreza iz prethodnog stavka.

Ministarstvu financija, Poreznoj upravi, Područnom uredu Varaždin, Ispostavi Varaždin za obavljanje poslova iz stavka 1. ovog članka pripada naknada u visini od 5 % od ukupno naplaćenih prihoda.

Ovlašćuje se nadležna organizacija za platni promet zadužena za naplatu javnih prihoda (FINA) da naknade predviđene ovom Odlukom Poreznoj upravi obračuna i uplati u Državni proračun do zadnjeg dana u mjesecu za protekli mjesec.

Članak 16.

Obračun i naplatu poreza za korištenje javnih površina vrši Jedinstveni upravni odjel Općine Sveti Ilija na način utvrđen ovom Odlukom.

IV. PRIJELAZNE I ZAVRŠNE ODREDBE

Članak 17.

Postupci utvrđivanja poreza započeti po odredbama Odluke o porezima Općine Sveti Ilija (»Službeni vjesnik Varaždinske županije« br. 35/17, 71/17, 42/20, 51/20, 103/23, 15/25), koji nisu dovršeni do stupanja na snagu ove Odluke, dovršit će se prema odredbama te Odluke.

Članak 18.

Stupanjem na snagu ove Odluke prestaje važiti Odluka o općinskim porezima Općine Sveti Ilija (»Službeni vjesnik Varaždinske županije« 35/17, 71/17, 42/20, 51/20, 103/23, 15/25).

Članak 19.

Ova Odluka objavit će se u »Službenom vjesniku Varaždinske županije« i »Narodnim novinama«, a stupa na snagu 1. siječnja 2026. godine.

Klasa: 363-01/25-01/02

Urbroj: 2186-08-03-25-1

Sveti Ilija, 11. studenoga 2025.

Predsjednik
 Općinskog vijeća
 Zdravko Ostroški, dipl. ing., v. r.